รัฐบาลไทย-ข่าวทำเนียบรัฐบาล-คปภ. ยกทีมรับฟังสภาพปัญหาและให้บริการประกันภัยครบวงจรแก่ “ชุมชนบ้านทุ่งเกวียน” จังหวัดลำปาง
วันพุธที่ 31 ตุลาคม 2561
คปภ. ยกทีมรับฟังสภาพปัญหาและให้บริการประกันภัยครบวงจรแก่ “ชุมชนบ้านทุ่งเกวียน” จังหวัดลําปาง
สั่งการ คปภ.ในพื้นที่เร่งรณรงค์ชุมชนทําประกันชีวิตและประกันอัคคีภัยให้ความคุ้มครองกรณีไฟไหม้และภัยธรรมชาติ ทั้งประชุมกับนายกสมาคมรถม้าลําปาง เพื่อพัฒนาประกันภัยรถม้าตอบโจทย์ตรงความต้องการยิ่งขึ้น โดยยกระดับเป็นกรมธรรม์ประกันภัยเฉพาะกลุ่มรถม้าครั้งแรก
• สั่งการ คปภ.ในพื้นที่เร่งรณรงค์ชุมชนทําประกันชีวิตและประกันอัคคีภัยให้ความคุ้มครอง กรณีไฟไหม้ และภัยจากธรรมชาติ ทั้งยังประชุมกับนายกสมาคมรถม้าลําปาง เพื่อพัฒนาประกันภัยรถม้าให้ตอบโจทย์ตรงความต้องการยิ่งขึ้น โดยยกระดับเป็นกรมธรรม์ประกันภัยเฉพาะกลุ่มรถม้าครั้งแรกของโลก
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่า ตามที่สํานักงาน คปภ. ได้จัดโครงการ คปภ. เพื่อชุมชน โดยลงพื้นที่ในชุมชนแต่ละภาคเพื่อรับฟังสภาพปัญหาด้านประกันภัยและให้บริการด้านประกันภัยในพื้นที่ต่างๆ นั้น ล่าสุดเมื่อวันที่ 29 ตุลาคม 2561 ตนและคณะผู้บริหาร สํานักงาน คปภ. ตลอดจนเจ้าหน้าที่คปภ.ทั้งในส่วนกลางและส่วนภูมิภาค รวมทั้งผู้ไกล่เกลี่ยของสํานักงาน คปภ. ได้ลงพื้นที่ชุมชนบ้านทุ่งเกวียน ตําบลเวียงตาล อําเภอห้างฉัตร จังหวัดลําปาง ในรูปแบบ Mobile Insurance Unit หรือศูนย์บริการประชาชนด้านการประกันภัยเคลื่อนที่แบบครบวงจร เพื่อเผยแพร่ประชาสัมพันธ์บทบาทหน้าที่ของ สํานักงาน คปภ. และให้ความรู้เกี่ยวกับผลิตภัณฑ์ประกันภัยที่เกี่ยวข้องกับชุมชน การให้ความช่วยเหลือและรับเรื่องร้องเรียนที่เกี่ยวข้องกับประกันภัยผ่าน Mobile Complaint Unit หรือศูนย์รับเรื่องร้องเรียนและไกล่เกลี่ยข้อพิพาทด้านการประกันภัยเคลื่อนที่ รวมทั้งศึกษาวิถีชีวิตของชาวชุมชนและรับฟังสภาพปัญหาด้านการประกันภัย ตลอดจนเข้าร่วมกิจกรรมฐานเรียนรู้ต่างๆภายในชุมชน ซึ่งการลงพื้นที่ครั้งนี้นับเป็นครั้งที่สี่ของการลงพื้นที่ตาม“โครงการ คปภ. เพื่อชุมชนปี 2” ประจําปี 2561
ทั้งนี้ เพื่อเป็นการให้ความรู้เกี่ยวกับผลิตภัณฑ์ประกันภัยที่เหมาะสมและสิทธิประโยชน์ด้านการประกันภัยให้กับชาวชุมชนบ้านทุ่งเกวียนแบบครบวงจร สํานักงาน คปภ. ได้จัดเวทีเสวนาให้ความรู้ด้านประกันภัยภายใต้หัวข้อ “ประกันภัยน่ารู้ สู่ชุมชน” เพื่อถอดบทเรียนสภาพปัญหาด้านประกันภัยที่เกิดขึ้นจริงภายในชุมชนดังกล่าว โดยมีคณะวิทยากรผู้ทรงคุณวุฒิจาก สํานักงาน คปภ. อาทิ นายชัยยุทธ มังศรี ผู้ช่วยเลขาธิการ สายคุ้มครองสิทธิประโยชน์ นางคนึงนิจ สุจิตจร ผู้ช่วยเลขาธิการ สายกํากับผลิตภัณฑ์ประกันภัย นายอดิศร พิพัฒน์วรพงศ์ ผู้อํานวยการฝ่ายอาวุโส ฝ่ายวางแผนและพัฒนากฎหมาย และนายจอม จีระแพทย์ ผู้อํานวยการฝ่ายอาวุโส สํานักนายทะเบียนคุ้มครองผู้ประสบภัยจากรถ สํานักงาน คปภ. ตลอดจนนายกี่เดช อนันต์ศิริประภา ผู้อํานวยการบริหารสมาคมประกันวินาศภัยไทย โดยมีนายชนะพล มหาวงษ์ ผู้ช่วยเลขาธิการ สายส่งเสริมและประกันภัยภูมิภาค เป็นผู้ดําเนินรายการ
การลงพื้นที่ครั้งนี้ได้รับการต้อนรับอย่างอบอุ่นจาก นายประจวบ กันธิยะ รองผู้ว่าราชการจังหวัดลําปาง โดยมี นายสุบิน คํากอนแก้ว ผู้นําชุมชนบ้านทุ่งเกวียนพาเยี่ยมชมวิถีชีวิตความเป็นอยู่และการประกอบอาชีพของผู้คนภายในชุมชน รวมทั้งเยี่ยมชมฐานการเรียนรู้ อาทิ ฐานเรียนรู้อาหารพื้นเมืองภาคเหนือ ของฝากและผลิตภัณฑ์ OTOP จากตลาดทุ่งเกวียน ฐานเรียนรู้ยาสมุนไพรจากบ้านสมุนไพรของหมอจันทร์ และฐานเรียนรู้ถ้วยชามเซรามิก ชามตราไก่ของบริษัทธนบดี ซึ่งมีการถ่ายทํารายการกิจกรรมการเรียนรู้และการเสวนาเพื่อนําไปออกรายการโทรทัศน์เผยแพร่ให้ประชาชนทั่วประเทศได้รับชมผ่านทางสถานีโทรทัศน์กองทัพบก (ช่อง 5)
เลขาธิการ คปภ. กล่าวด้วยว่า จากการลงพื้นที่ชุมชนบ้านทุ่งเกวียนในครั้งนี้นอกจากได้ทราบสภาพปัญหาด้านประกันภัยของชุมชนแห่งนี้แล้ว ยังได้รับข้อมูลจาก สํานักงาน คปภ. ลําปาง ว่า ในพื้นที่ชุมชนบ้านทุ่งเกวียน มีรถยนต์ที่ทําประกันภัยรถภาคบังคับ (ประกัน พ.ร.บ.) ถึง 100% ส่วนรถจักรยานยนต์มีอัตราการทําประกันภัยภาคบังคับ (ประกัน พ.ร.บ.) เพียง 60% นอกจากนี้ยังพบว่า ตลาดทุ่งเกวียนเคยประสบเพลิงไหม้และประสบภัยธรรมชาติหลายครั้ง แต่ชาวชุมชนยังทําประกันอัคคีภัยน้อย ดังนั้นจึงให้ความรู้ด้านประกันภัยและรณรงค์ส่งเสริมให้ประชาชนนําระบบประกันภัยเข้ามาบริหารความเสี่ยงภัย เช่น กรมธรรม์ประกันภัยอัคคีภัยที่อยู่อาศัย (ไมโครอินชัวรันส์) ด้วยเบี้ยประกันภัยเพียง 400 บาทต่อปี รวมทั้งการทําประกันรถจักรยานยนต์ (ประกัน พ.ร.บ.) เป็นต้น
สําหรับข้อมูลเกี่ยวกับการทําประกันชีวิตของชาวชุมชนแห่งนี้ พบว่า ประชากร 1,323 ราย มีการทําประกันชีวิตเพียง 50 ราย คิดเป็นร้อยละ 3.77 จึงนับว่าอยู่ในเกณฑ์ที่น้อยมากเมื่อเทียบกับข้อมูลอัตราการทําประกันชีวิตของจังหวัดลําปางอยู่ที่ 35.73 ดังนั้นจึงให้ความรู้ สร้างความเข้าใจและรณรงค์ให้ชาวชุมชนนําระบบประกันภัยเป็นเครื่องมือบริหารความเสี่ยงในชีวิตของตนเองและครอบครัวให้มากขึ้น พร้อมได้สั่งการให้สํานักงานคปภ.จังหวัดลําปาง บูรณาการร่วมกับสํานักงานคปภ. ภาค 1 (เชียงใหม่) เร่งขยายผลรณรงค์อย่างต่อเนื่อง ในการสร้างความรู้ ความเข้าใจด้านประกันภัยเพื่อให้ชาวชุมชนเห็นความสําคัญของระบบประกันภัยมากขึ้น
นอกจากนี้ยังพบว่าจังหวัดลําปาง มีแหล่งท่องเที่ยวหลากหลาย โดยมี “รถม้า” ที่เป็นเอกลักษณ์โดดเด่นและไม่เหมือนใคร แม้จะมีการนําระบบประกันภัยเข้ามาบริหารความเสี่ยงด้วยการทํา “ประกันภัยรถม้า” โดยรถม้าที่วิ่งให้บริการนักท่องเที่ยวในปัจจุบันจํานวน 88 คัน ทําประกันภัยทั้ง 88 คัน เพื่อประกันความรับผิดต่อบุคคลภายนอก กรณีบาดเจ็บหรือเสียชีวิต และความเสียหายทรัพย์สินของบุคคลภายนอก ด้วยเบี้ยประกันภัย 1,500 บาทต่อปีต่อคัน แต่ยังมีข้อจํากัดในเรื่องการประกันภัยรถม้า เนื่องจากมิใช่เป็นผลิตภัณฑ์ประกันภัยสําหรับรถม้าโดยเฉพาะ และยังมีเงื่อนไขความรับผิดตามสัญญาประกันภัยที่จํากัด รวมทั้งยังมีข้อจํากัดเกี่ยวกับจํานวนบริษัทประกันภัยที่รับทําประกันภัย ในขณะที่สภาพแวดล้อมและบริบทของสังคมที่เปลี่ยนไปทําให้ผู้ประกอบกิจการรถม้ามีความเสี่ยงและมีภาระค่าใช้จ่ายที่สูงขึ้น ดังนั้นเพื่อเป็นการใช้ระบบประกันภัยช่วยเหลือผู้ประกอบกิจการรถม้าของจังหวัดลําปาง เลขาธิการ คปภ. จึงได้ประชุมกับนายอัครินทร์ พิชญกุล นายกสมาคมรถม้า จังหวัดลําปาง เพื่อรับฟังข้อมูลและสภาพปัญหาเกี่ยวกับการทําประกันภัยรถม้า โดยจะนําข้อมูลที่ได้ไปปรับปรุงและพัฒนาการทําประกันภัยรถม้าให้มีความเหมาะสมและตอบโจทย์ตรงความต้องการด้านประกันภัยของผู้ประกอบกิจการรถม้าของจังหวัดลําปางต่อไป
“การลงพื้นที่ชุมชนบ้านทุ่งเกวียนในครั้งนี้นอกเหนือจากลงพื้นที่เพื่อรับฟังสภาพปัญหาและให้ความรู้ด้านประกันภัยแก่ชาวชุมชนแห่งนี้แล้ว ยังมีกิจกรรมด้านประกันภัยเพื่อสนับสนุนการขับเคลื่อนนโยบาย สํานักงาน คปภ. และรณรงค์ให้รถจักรยานยนต์ทุกคันทําประกันภัย พ.ร.บ. 100% นอกจากนี้ยังได้รับฟังข้อมูลและสภาพปัญหาจากกลุ่มผู้ทําประกันภัยรถม้า ซึ่งผมเห็นว่าสามารถนํามาพัฒนาและปรับปรุงการทําประกันภัยรถม้าให้มีความเหมาะสมยิ่งขึ้น จึงน่าจะมีการจัดทํากรมธรรม์ประกันภัยเฉพาะกลุ่มรถม้าโดยเฉพาะ เพื่อจะได้สามารถตอบโจทย์ตรงตามความต้องการด้านประกันภัยของผู้ประกอบกิจการรถม้าของจังหวัดลําปางมากกว่า โดยถ้าทําสําเร็จก็จะเป็นกรมธรรม์ประกันภัยรถม้าโดยเฉพาะครั้งแรกของโลก” เลขาธิการ คปภ. กล่าวในตอนท้าย